《忆旧游 题鲍问梅西湖感旧图》
清代·杜文澜

晕生绡一碧，树影湖光，者是西泠。烽火连三月，怪图中丝柳，都减春情。

故乡几回飞梦，随雁度南屏。甚踏雪桥荒，栖云径冷，愁说重经。

飘零共千里，况鲍老伤心，刚赋芜城。对酒商归计，问孤山何日，蜡屐同登。

瘦梅定应相识，遗鹤隔烟迎。怕戍角吹寒，沙边误却鸥鹭盟。

作者简介：（1815—1881）清浙江秀水人，字小舫。入赀为县丞。官至江苏道员、署两淮盐运使。曾赞画镇压太平军，为曾国藩所倚重。有《曼陀罗阁琐记》、《采香词》、《万红友词律校勘记》、《古谣谚》、《平定粤寇记略》、《江南北大营纪事》。